PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/FH/3/1/130	Bratislava 05. decembra 2005	

	Protimonopolný úrad Slovenskej republiky, odbor koncentrácií, v správnom konaní začatom z vlastného podnetu vo veci uloženia pokuty za porušenie zákazu podľa § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom PSJ holding, a.s. so sídlom Jiráskova č.p. 3960, č.o. 32, 586 04 Jihlava, Česká republika, IČ: 25 337 220 a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

na základe § 38 ods. 2 v spojení s § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady       č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že ukladá pokutu za porušenie zákazu podľa § 10 ods. 14 zákona       č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom PSJ holding, a.s. so sídlom Jiráskova č.p. 3960, č.o. 32, 586 04 Jihlava, Česká republika, IČ: 25 337 220 vykonávať práva a povinnosti vyplývajúce zo vzniku koncentrácie podnikateľov Desta, S.A. so sídlom 8-10 Rue Mathias Hardt, Luxemburg, L-1717 Luxemburské veľkovojvodstvo, registračné číslo B 96745 a Hydrotranzit, a.s. so sídlom     Galvániho 8, 821 04 Bratislava, IČO: 35 833 106 

1.	prijatím 30 ks listinných akcií na meno, vydaných emitentom Hydrotranzit, a.s. so sídlom Galvániho 8, 821 04 Bratislava, IČO: 35 833 106 dňa 02.12.2004,
 
2.	zaplatením kúpnej ceny vo výške 25 400 000 Sk za 30 ks listinných akcií na meno, vydaných emitentom Hydrotranzit, a.s. so sídlom Galvániho 8, 821 04 Bratislava, IČO: 35 833 106 dňa 02.12.2004,
 
vo výške 300 000 Sk (slovom tristotisíc slovenských korún) podnikateľovi PSJ holding, a.s. so sídlom Jiráskova č.p. 3960, č.o. 32, 586 04 Jihlava, Česká republika, IČ: 25 337 220, ktorú je podnikateľ PSJ holding, a.s. so sídlom Jiráskova č.p. 3960, č.o. 32, 586 04 Jihlava, Česká republika, IČ: 25 337 220 povinný zaplatiť na účet Štátnej pokladnice číslo: 7000060793/8180, KS 0000, VS 00000000, v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

 		Protimonopolnému úradu Slovenskej republiky, odboru koncentrácií (ďalej len „úrad) bolo dňa 22.12.2004 doručené listom, zaevidovaným úradom pod                   č. 6739/2004, podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) oznámenie koncentrácie spoločnosťou PSJ holding, a.s. so sídlom Jiráskova č.p. 3960, č.o. 32, 586 04 Jihlava, Česká republika, IČ: 25 337 220 (ďalej len „PSJ“), vzhľadom na to, že spoločnosť PSJ kupuje majoritný podiel 51% na základnom imaní spoločnosti Hydrotranzit, a.s. so sídlom Galvániho 8,                   821 04 Bratislava, IČO: 35 833 106 (ďalej len „Hydrotranzit“).

		Na základe tohto oznámenia sa dňa 22.12.2004 podľa § 25 ods. 1 zákona v spojení § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie.

		Dňa 02.05.2005 bolo úradu doručené doplnenie oznámenia predmetnej koncentrácie, zaevidované úradom pod č. 2505/2005, v ktorom bola úradu oznámená zmena formy oznámenej koncentrácie – spoločná priama kontrola spoločností PSJ a Desta Investment, S.ár.l. so sídlom 8-10 Rue Mathias Hardt, Luxemburg, L-1717 Luxemburské veľkovojvodstvo, registračné číslo B 96750 (ďalej len „Desta Investment“) nad spoločnosťou Hydrotranzit.

		Dňa 15.07.2005 bolo úradu doručené doplnenie oznámenia predmetnej koncentrácie, zaevidované úradom pod č. 3940/2005, v ktorom bola úradu opätovne oznámená zmena formy koncentrácie – spoločnosť Desta, S.A.,    8-10 Rue Mathias Hardt, Luxemburg, L-1717 Luxemburské veľkovojvodstvo, registračné číslo B 96745 (ďalej len „Desta“) kontroluje 85%-ný podiel na základnom imaní spoločnosti Hydrotranzit a ten zaručuje spoločnosti Desta výlučnú kontrolu nad spoločnosťou Hydrotranzit. 

		Dňa 14.09.2005 vydal úrad rozhodnutie č. 2005/FH/3/1/095, ktorým súhlasil s koncentráciou spočívajúcou v získaní nepriamej kontroly podnikateľom Desta nad podnikom podnikateľa Hydrotranzit, na základe Zmluvy o kúpe cenných papierov uzatvorenej dňa 29.11.2004 medzi podnikateľmi FOCUS FINANCE o.c.p., a.s. so sídlom Grösslingova 45, Bratislava, IČO: 35 773 111 (ďalej len „Focus Finance“) a PSJ (ďalej len „Zmluva“). Predmetné rozhodnutie nadobudlo právoplatnosť 21.09.2005. 

		Vychádzajúc z právoplatného rozhodnutia č. 2005/FH/3/1/095 právnym titulom koncentrácie podnikateľov Desta a Hydrotranzit je Zmluva.

		V predmetnom správnom konaní bol účastníkom správneho konania podľa     § 25 ods. 3 zákona podnikateľ Desta, pričom účastníkmi predmetnej koncentrácie boli podnikatelia Desta a Hydrotranzit.

		Podľa § 10 ods. 14 zákona podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej. Z vyššie uvedeného teda vyplýva, že od 29.11.2004, kedy koncentrácia vznikla do 21.09.2005, kedy predmetné rozhodnutie nadobudlo právoplatnosť, sa nesmeli vykonávať práva a povinnosti vyplývajúce z predmetnej koncentrácie.

		Podľa § 38 ods. 2 zákona úrad uloží pokutu podľa § 38 ods. 1 zákona podnikateľovi, ktorý neplní podmienku, podnikateľovi, ktorý poruší povinnosť alebo záväzok uložený mu rozhodnutím úradu, podnikateľovi, ktorý neplní rozhodnutie úradu, alebo podnikateľovi, ktorý porušil zákaz vykonávať práva a povinnosti vyplývajúce z koncentrácie, ak mu úrad neudelil výnimku podľa § 10 ods. 16 zákona.

		Podľa § 38 ods. 1 zákona úrad za porušenie ustanovení § 4 ods. 1, § 8 ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10% z obratu podľa § 10 ods. 3 zákona za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk. 

Úrad v predmetnom správnom konaní vychádzal z podkladov a informácií predložených úradu v priebehu správneho konania vo veci koncentrácie podnikateľov Desta a Hydrotranzit a aj z podkladov, ktoré úrad zistil vo všeobecnom šetrení vo veci porušenia § 10 ods. 14 zákona v súvislosti s predmetnou koncentráciou podnikateľov Desta a Hydrotranzit (ďalej len „všeobecné šetrenie“).

	Dňa 03.10.2005 si úrad v rámci všeobecného šetrenia listom č. 5438/PMÚ SR/2005 od podnikateľa Focus Finance vyžiadal právne relevantný doklad o tom, že dňa 02.12.2004 došlo k prevodu 30 ks akcií vydaných emitentom Hydrotranzit podnikateľom Focus Finance na podnikateľa PSJ.

	Dňa 10.10.2005 boli úradu listom zaevidovaným pod č. 5546/2005 doručené vyžiadané podklady.

	Dňa 03.10.2005 si úrad v rámci všeobecného šetrenia vyžiadal od podnikateľa Hydrotranzit listom č. 5439/PMÚ SR/2005 predložiť nasledovné podklady a informácie:
1)	notárske zápisnice a/alebo zápisnice zo zasadnutí valného zhromaždenia podnikateľa Hydrotranzit, ktoré sa uskutočnili v období od 29.11.2004 do 14.09.2005 spolu zo zoznamami prítomných akcionárov na jednotlivých zasadnutiach,
2)	zápisnice o priebehu zasadnutí Predstavenstva podnikateľa Hydrotranzit a jeho rozhodnutia, ktoré sa uskutočnili v období od 29.11.2004 do 14.09.2005 spolu so zoznamami prítomných členov zastupujúcich akcionárov na jednotlivých zasadnutiach,
3)	zápisnice zo zasadnutí Dozornej rady podnikateľa Hydrotranzit, ktoré sa uskutočnili v období od 29.11.2004 do 14.09.2005 spolu so zoznamami prítomných členov zastupujúcich akcionárov na jednotlivých zasadnutiach,
4)	stanovy podnikateľa Hydrotranzit platné k jednotlivým dátumom zasadnutí valného zhromaždenia za obdobie od 29.11.2004 do 14.09.2005.
Dňa 11.10.2005 boli úradu listom zaevidovaným pod č. 5576/2005 doručené vyžiadané podklady a informácie.

Dňa 03.10.2005 si úrad listom č. 5440/PMÚ SR/2005 vyžiadal od podnikateľa PSJ, taktiež v rámci všeobecného šetrenia nasledovné podklady a informácie:
        1) doklad o zaplatení kúpnej ceny (výpis z bankového účtu) za 30 ks akcií vo výške 25 400 000 Sk,
        2) originál alebo overenú kópiu výpisu z Obchodného registra podnikateľa PSJ,
     3) obrat podnikateľa PSJ za rok 2004 a  výkaz ziskov a strát podnikateľa PSJ za rok 2004.
	
Dňa 12.10.2005 boli úradu listom zaevidovaným pod č. 5602/2005 doručené predmetné podklady a informácie.

	Z podkladov a informácií predložených úradu v rámci správneho konania vo veci koncentrácie podnikateľov Desta a Hydrotranzit, najmä analýzou Zmluvy a Zmluvy o kúpe cenných papierov uzatvorenej dňa 23.11.2004 medzi podnikateľmi Desta Investment a PSJ (ďalej len „Zmluva 1“) a z podkladov predložených vo všeobecnom šetrení vyplýva nasledovné.

	Podľa článku I. Zmluvy predávajúci Focus Finance predá kupujúcemu PSJ cenné papiere – listinné akcie na meno, vydané emitentom Hydrotranzit, ktoré predstavujú 20% akcií spoločnosti Hydrotranzit.
	Podľa článku II. ods. 2 Zmluvy je PSJ povinný zaplatiť kúpnu cenu do 30 dní od podpísania tejto Zmluvy oboma stranami a Focus Finance sa podľa článku III. ods. 3 Zmluvy zaväzuje, že bezprostredne po zaplatení kúpnej ceny akcií odovzdá akcie podnikateľovi PSJ.

	Podľa článku I. Zmluvy 1 predávajúci Desta Investment predá kupujúcemu PSJ cenné papiere – listinné akcie na meno, vydané emitentom Hydrotranzit, ktoré predstavujú 30,98% akcií spoločnosti Hydrotranzit.

	Pred podpisom Zmluvy podnikateľ Desta, prostredníctvom podnikateľa Desta Investment, vlastnil 65% akcií spoločnosti Hydrotranzit. Keďže na rozhodovanie o strategickom obchodnom správaní podnikateľa Hydrotranzit je potrebná dvojtretinová väčšina hlasov prítomných akcionárov, podnikatelia Desta a Focus Finance vykonávali spoločne kontrolu nad podnikom podnikateľa Hydrotranzit.
	Keďže na základe Zmluvy dochádza k prevodu akcií medzi ekonomicky a právne samostatnými podnikateľmi, Zmluva je právnym titulom predmetnej koncentrácie. Na základe Zmluvy 1 dochádza len k prevodu akcií v rámci jednej ekonomickej skupiny Desta.
	Vzhľadom na to, že podnikatelia PSJ a Desta Investment patria do skupiny Desta, na základe Zmluvy a Zmluvy 1 podnikateľ Desta nepriamo získal kontrolu, prostredníctvom podnikateľov Desta Investment a PSJ, nad podnikom podnikateľa Hydrotranzit.

	Zo Zmluvy vyplýva, že podnikateľ PSJ bol povinný zaplatiť podnikateľovi Focus Finance kúpnu cenu za akcie do 30 dní od podpísania Zmluvy oboma stranami. 
	Z podkladov predložených úradu vyplýva, že kúpna cena za akcie bola podnikateľom PSJ zaplatená dňa 02.12.2004 a rubopisované akcie boli toho istého dňa prevzaté podnikateľom PSJ. Dôkazom toho je list zo dňa 14.09.2005, zaevidovaný úradom pod č. 5036/2005, bankový výpis podnikateľa PSJ, ktorý preukazuje, že došlo k prevodu kúpnej ceny vo výške 20 784 000 Kč, t.j.   25 400 000 Sk podnikateľom PSJ na podnikateľa Focus Finance, doručený listom zaevidovaným pod č. 5602/2005 zo dňa 12.10.2005 a Protokol o odovzdaní a prevzatí listinných papierov zo dňa 02.12.2004, doručený listom zaevidovaným pod č. 5546/2005 zo dňa 10.10.2005.

	Podnikateľ PSJ nepožiadal v súlade s § 10 ods. 16 zákona o udelenie výnimky zo zákazu vykonávať práva a povinnosti vyplývajúce z koncentrácie až do nadobudnutia právoplatnosti o nej.

	Podľa vyššie uvedených skutočností došlo k naplneniu skutkovej podstaty porušenia § 10 ods. 14 zákona podnikateľom PSJ:
-	prijatím 30 ks listinných akcií na meno, vydaných emitentom Hydrotranzit dňa 02.12.2004,
-	zaplatením kúpnej ceny vo výške 25 400 000 Sk za 30 ks listinných akcií na meno, vydaných emitentom Hydrotranzit dňa 02.12.2004.
 	
	Dňa 18.11.2005 úrad listom č. 6357/PMÚ SR/2005 oznámil podnikateľovi PSJ, že dňom doručenia tohto listu úrad začne z vlastného podnetu podľa § 18    ods. 2 správneho poriadku v nadväznosti na § 25 ods. 1 zákona správne konanie vo veci uloženia pokuty podľa § 38 ods. 2 v spojení s § 38 ods. 1 zákona za porušenie  § 10 ods. 14 zákona, podľa ktorého podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.

	Dňom doručenia vyššie uvedeného listu úrad začal predmetné správne konanie dňa 21.11.2005 pod č. SK 0102/OK/2005.

Na základe vyššie uvedeného, účastníkom predmetného správneho konania podľa § 25 ods. 3 písm. f) zákona je podnikateľ PSJ.

Úrad listom č. 5440/PMÚ SR/2005 zo dňa 03.10.2005 žiadal podnikateľa PSJ podľa § 22 ods. 2 zákona o predloženie obratu podnikateľa PSJ za rok 2004 a o predloženie výkazu ziskov a strát podnikateľa PSJ za rok 2004. 

Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

Podľa § 43 písm. a) zákona všeobecne záväzný právny predpis, ktorý úrad vydá, ustanoví podrobnosti o výpočte obratu podľa § 10 ods. 3 zákona. Takýmto všeobecne záväzným právnym predpisom je vyhláška Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

Úrad v posudzovanom prípade bude prihliadal pri ukladaní pokuty podnikateľovi PSJ za porušenie povinnosti podľa § 10 ods. 14 zákona na nasledovné skutočnosti: koncentrácia podnikateľov Desta a Hydrotranzit bola rozhodnutím         č. 2005/FH/3/1/095 zo dňa 14.09.2005 schválená. V predmetnom prípade sa jedná o prvé porušenie zákona a celková dĺžka porušenia ustanovenia § 10 ods. 14 bola vyše 10 mesiacov. 

Úrad na základe vyššie uvedeného uloží pokutu za porušenie § 10 ods. 14 zákona v súlade so zákonom.

Úrad zistil, že podnikateľ PSJ mal za uzavreté účtovné obdobie predchádzajúce predmetnému správnemu konaniu obrat vo výške 2 368 965 tisíc Kč. 

Podľa § 4 ods. 3 vyhlášky Protimonopolného úradu Slovenskej republiky        č. 269/2004 Z.z., ktorou sa ustanovujú podrobnosti o výpočte obratu, sa obrat podnikateľa vyčíslený v cudzej mene prepočíta na slovenské koruny kurzom vyhláseným Národnou bankou Slovenska, platným v posledný deň príslušného účtovného obdobia.
Na základe vyššie uvedeného je obrat podnikateľa PSJ za rok 2004          3 010 955 tisíc Sk.

Podľa § 38 ods. 8 zákona pokuty podľa § 38 ods. 1 až 3 a 5 zákona môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení tohto zákona, ustanovení osobitného predpisu, k nesplneniu podmienky alebo k porušeniu povinnosti alebo záväzku uloženého rozhodnutím úradu; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu.

V súvislosti s vyššie uvedeným ustanovením úrad teda skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k predmetnému porušeniu zákona došlo v období od 02.12.2004, kedy došlo k porušeniu § 10 ods. 14 zákona do 21.09.2005, kedy nadobudlo právoplatnosť rozhodnutie č. 2005/FH/3/1/095 zo dňa 14.09.2005 vo veci predmetnej koncentrácie, úrad dospel k záveru, že objektívna osemročná lehota bola zachovaná. Subjektívna štvorročná lehota začne plynúť dňom začatia správneho konania, t.j. predmetné správne konanie sa začalo dňa 21.11.2005, a teda subjektívna štvorročná lehota bola zachovaná.

Úrad dňa 18.11.2005 listom č. 6357/PMÚ SR/2005 vyzval podnikateľa PSJ podľa § 33 zákona, aby sa vyjadril ústne alebo písomne pred vydaním rozhodnutia úradu k jeho podkladu a k spôsobu jeho zistenia, prípadne navrhol jeho doplnenie, a taktiež požiadal podnikateľa PSJ, aby vysvetlil úradu nezrovnalosti vo veci určenia výšky obratu podnikateľa PSJ za rok 2004 a to v lehote 10 pracovných dní odo dňa doručenia predmetného listu.
	
           Dňa 30.11.2005 bol úradu doručený list zaevidovaný pod č. 6640/2005, obsahom ktorého je vyjadrenie podnikateľa PSJ k výzve pred vydaním rozhodnutia.

	V predmetnom liste podnikateľ PSJ upresnil obrat za rok 2004, ktorého správna výška je uvedená vyššie v rozhodnutí.
	Ďalej podnikateľ PSJ v predmetnom liste namieta, že úradom uvedené porušenie zákona nie je porušením  a poukazuje pritom na § 9 ods. 1 písm. b) zákona a § 9 ods. 4 zákona.  Podnikateľ PSJ uvádza: „Sme presvedčení, že dňom vzniku koncentrácie, teda dňom, kedy spoločnosť PSJ holding, a.s. získala možnosť vykonávať rozhodujúci vplyv v spoločnosti Hydrotranzit, a.s., je až deň kedy sa spoločnosť PSJ holding a.s. stala akcionárom Hydrotranzit, a.s.“, t.j. dňa 02.12.2004.

	Ďalšia námietka podnikateľa PSJ spočívala v nasledujúcom: „FOCUS FINANCE, o.c.p. a.s. v zmysle čl. IV. Ods. 1 zmluvy mohla od zmluvy odstúpiť v prípade, že spoločnosť PSJ holding, a.s. v zmluvne stanovenom termíne nezaplatí kúpnu cenu. Pretože predávajúci mohol od zmluvy odstúpiť pre nezaplatenie kúpnej ceny, ako aj z dôvodu, že prevod akcií na nadobúdateľa PSJ holding a.s. (a teda nadobudnutie akcionárskych práv) mal podľa zmluvy nadväzovať až na zaplatenie kúpnej ceny, spoločnosť PSJ holding, a.s. kúpnu cenu zaplatila. Tieto zmluvné podmienky si pritom kládol predávajúci a bez ich splnenia by k uzavretiu nedošlo.
	Keďže ale k zaplateniu kúpnej ceny došlo pred tým, ako sa spoločnosť PSJ holding a.s. stala akcionárom Hydrotranzit, a.s. (teda pred dňom vzniku koncentrácie), zaplatenie kúpnej ceny nemožno považovať za porušenie § 10 ods. 14 zákona            č. 136/2001 Z.z., keďže toto zákonné ustanovenie zakazuje vykonávať práva a povinnosti po tom, čo nejaká koncentrácia vôbec nastala.
	Rovnako prevzatie akcií zo strany PSJ holding, a.s. bol úkon, ktorý predchádzal vzniku koncentrácie a len vďaka tomu, že spoločnosť PSJ holding a.s. akcie prevzala, môžeme hovoriť o tom, že predmetná koncentrácia nastala a bolo čo Protimonopolnému úradu SR oznamovať.“

	Podnikateľ PSJ ďalej namieta: „Sme presvedčení, že Protimonopolný úrad SR nemôže deň uzatvorenia kúpnej zmluvy o predaji akcií považovať za deň, kedy nastala koncentrácia, keďže k zmene akcionára na základe tejto zmluvy nemusí prísť, a to z množstva rôznych dôvodov, napr.: nezaplatenie kúpnej ceny a na to nadväzujúce odstúpenie od zmluvy; zrušenie zmluvy na základe dohody zmluvných strán; zánik predávajúceho; zánik kupujúceho; zrušenie emisie cenných papierov; pozastavenie obchodovania s emisiou cenných papierov, atď.	
	Ak by sme pristúpili na nesprávnu logiku, že budeme stotožňovať možnosť vykonávať rozhodujúci vplyv s možnosťou, že niekedy v budúcnosti by sme snáď tento rozhodujúci vplyv mohli vykonávať (ako je to v prípade uzatvorenia kúpnej zmluvy), môžeme za vznik koncentrácie považovať aj: uzavretie opčnej zmluvy, pri ktorej je len jedna zo zmluvných strán oprávnená vyzvať druhú stranu na uzavretie kúpnej zmluvy (put-opcia alebo call-opcia).“ 

	Úrad k vyššie uvedenému uvádza nasledovné:

	V ustanovení § 9 ods. 1 zákona a taktiež § 9 ods. 4 zákona je vymedzené, čo sa rozumie pod pojmom koncentrácia a čo sa rozumie pod pojmom kontrola podľa § 9    ods. 1 písm. b) zákona.

	Z § 10 ods. 9 zákona vyplýva, čo môže byť právnym titulom vzniku koncentrácie, t.j. uzavretie zmluvy, oznámenie prijatia návrhu v obchodnej verejnej súťaži, doručenie rozhodnutia štátneho orgánu podnikateľovi, oznámenie Európskej komisie podnikateľovi, že vo veci bude konať úrad alebo iná skutočnosť, na ktorej základe došlo ku koncentrácii. V tomto konkrétnom prípade úrad dospel k záveru, že relevantným dňom kedy vznikla koncentrácia, je uzavretie Zmluvy. S touto skutočnosťou sa úrad vysporiadal v rozhodnutí č. 2005/FH/3/1/095 zo dňa 14.09.2005, ktoré nadobudlo právoplatnosť dňa 21.09.2005. Zo Zmluvy jasne vyplývalo k predaju akého množstva akcií má dôjsť, bola stanovená výška ceny za predmetné akcie, kto je predávajúcim a kupujúcim a na základe týchto skutočností úrad dospel k záveru, že týmto momentom došlo ku koncentrácii, nakoľko podpisom tejto Zmluvy obidve zmluvné strany prejavili záväzný záujem na uskutočnení tejto transakcie, a to jej podpisom. Zmluva sa stala platnou a účinnou dňom jej podpísania.
	
	Čl. IV ods. 1 Zmluvy hovorí, že predávajúci je oprávnený od Zmluvy odstúpiť, ak predávajúci v lehote stanovenej touto Zmluvou nezaplatí kúpnu cenu za predmetné akcie.  Z toho vyplýva, že predávajúci mohol, ale nemusel odstúpiť od Zmluvy, t.j. bolo tu právo na odstúpenie, ale nebola priamo upravená povinnosť odstúpenia od Zmluvy, ak kupujúci nezaplatí kúpnu cenu za predmetné akcie v lehote určenej Zmluvou.

	Názor podnikateľa PSJ, že ak by nedošlo k zaplateniu kúpnej ceny za akcie a k prevzatiu akcií koncentrácia by nebola vznikla, a teda nebolo by čo oznamovať, je mylný. Koncentrácia vznikla okamihom podpísania Zmluvy a od tohto momentu sa mal podnikateľ PSJ zdržať akýchkoľvek úkonov súvisiacich s oznámenou koncentráciou. Práve zaplatením kúpnej ceny za akcie a prevzatím akcií uskutočnil predmetnú koncentráciu, čím podnikateľ PSJ porušil ustanovenie § 10 ods. 14 zákona.
	Podnikateľ PSJ momentom zaplatenia kúpnej ceny za akcie a ich prevzatím mal možnosť vykonávať práva a povinnosti vyplývajúce z predmetnej koncentrácie. Na porušenie § 10 ods. 14 zákona postačuje fakt, že sa podnikateľ PSJ stal vlastníkom akcií, t.j. vznikla reálna možnosť, že bude vykonávať práva a povinnosti vyplývajúce z koncentrácie. 
 	
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
     
          Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                
                                                                                                Ing. Dušan Valo
                                                                                       riaditeľ odboru koncentrácií

Rozhodnutie sa doručí:  

PSJ holding, a.s.
Ing. Miroslav Horňák, podpredseda predstavenstva
Jiráskova č.p. 3960, č.o. 32
586 04 Jihlava
Česká republika